SET ปิดบวก 0.15 จุด แกว่งไร้ทิศทางหลังขาดปัจจัยหนุน แนะจับตาขยายล็อกดาวน์
SET ปิดบวก 0.15 จุด แกว่งไร้ทิศทางขาดปัจจัยหนุนหลังตอบรับโควิดระบาดหนัก แต่ยังต้องจับตาขยายล็อกดาวน์ ส่วนเฟดยังส่งสัญญาณเรื่องปรับดอกเบี้ยไม่ชัด แนะติดตามประชุม FOMC นัดต่อไป พร้อมให้ติดตาม บจ.ทยอยประกาศงบฯ
29 ก.ค. 2564

นายสรพล วีระเมธีกุล ผู้อำนวยการอาวุโสฝ่ายวิเคราะห์บริษัทหลักทรัพย์ กสิกรไทย กล่าวว่า ตลาดหุ้นไทยวันนี้แกว่งตัวเช่นเดียวกับทั่วทั้งภูมิภาค หลังจากสะท้อนปัจจัยลบสถานการณ์การแพร่ระบาดไวรัสโควิด-19 ไปบางส่วนแล้ว แต่ที่ยังต้องจับตาคือโอกาสของการขยายล็อกดาวน์ โดยเฉพาะในพื้นที่ต่างจังหวัด โดยตลาดฯแกว่งตัวไร้ทิศทางเพราะขาดปัจจัยหนุนด้วย
ส่วนผลประชุมธนาคารกลางสหรัฐฯ (เฟด) มีมติคงอัตราดอกเบี้ย และยังคงซื้อพันธบัตรตามมาตรการผ่อนคลายเชิงปริมาณ (QE) โดยความเห็นต่อทิศทางอัตราดอกเบี้ยยังไม่ชัดเจนไปในทางเดียวกัน จึงต้องติดตามการประชุมคณะกรรมการกำหนดนโยบายการเงิน (FOMC) นัดต่อไปในเดือนกันยายนนี้ แต่มุมมองส่วนใหญ่ยังมองว่าเฟดน่าจะปรับขึ้นดอกเบี้ยในเดือน มีนาคม 2566 พร้อมแนะติดตามการทยอยประกาศผลประกอบการของบริษัทจดทะเบียนต่อไป
แนวโน้มการลงทุนในวันพรุ่งนี้ (30 ก.ค.) นายสรพล คาดว่า ตลาดฯคงจะแกว่งตัวในกรอบ 1,535-1.545 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
DTAC มูลค่าการซื้อขาย 4,148.32 ล้านบาท ปิดที่ 35.75 บาท เพิ่มขึ้น 3.75 บาท
KBANK มูลค่าการซื้อขาย 2,112.49 ล้านบาท ปิดที่ 103.50 บาท ราคาไม่เปลี่ยนแปลง
ADVANC มูลค่าการซื้อขาย 2,088.09 ล้านบาท ปิดที่ 178.50 บาท เพิ่มขึ้น 2.50 บาท
PTT มูลค่าการซื้อขาย 2,068.60 ล้านบาท ปิดที่ 35.50 บาท ราคาไม่เปลี่ยนแปลง
SCGP มูลค่าการซื้อขาย 2,033.11 ล้านบาท ปิดที่ 68.75 บาท เพิ่มขึ้น 4.00 บาท